CELEX: 32013R0718
Language: hr
Date: 2013-07-25 00:00:00
Title: Uredba Komisije (EU) br. 718/2013 оd 25. srpnja 2013. o izmjeni Uredbe (EZ) br. 608/2004 o označivanju hrane i sastojaka hrane s dodatkom fitosterola, estera fitosterola, fitostanola i/ili estera fitostanola Tekst značajan za EGP

26.7.2013   
            
            
               HR
            
            
               Službeni list Europske unije
            
            
               L 201/49
            
         UREDBA KOMISIJE (EU) br. 718/2013
   оd 25. srpnja 2013.
   o izmjeni Uredbe (EZ) br. 608/2004 o označivanju hrane i sastojaka hrane s dodatkom fitosterola, estera fitosterola, fitostanola i/ili estera fitostanola
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica o označivanju, prezentiranju i oglašavanju hrane (1), a posebno njezin članak 4. stavak 3.,
   budući da:
   
               (1)
            
            
               Na temelju Mišljenja Znanstvenog odbora za hranu (SCF) od 26. rujna 2002. (2) i kako bi se potrošačima osigurale odgovarajuće informacije pri kupnji hrane i sastojaka hrane s dodatkom fitosterola, estera fitosterola, fitostanola i estera fitostanola, Uredbom Komisije (EZ) br. 608/2004 od 31. ožujka 2004. o označivanju hrane i sastojaka hrane s dodatkom fitosterola, estera fitosterola, fitostanola i/ili estera fitostanola (3) predviđene su obvezne pojedinosti, uz one navedene u članku 3. Direktive 2000/13/EZ, pri označivanju takve hrane.
            
         
               (2)
            
            
               Uredbom (EZ) br. 608/2004 predviđa se da označivanje takve hrane i sastojaka hrane sadržava, između ostalog, izjavu da je proizvod namijenjen isključivo osobama koje žele sniziti razinu kolesterola u krvi. Svrha je te obvezne izjave osigurati da proizvod dođe do svoje ciljane skupine i da se time izbjegne da proizvod nepotrebno konzumiraju neciljane skupine.
            
         
               (3)
            
            
               Dobrovoljno navođenje prehrambenih ili zdravstvenih tvrdnji na deklaracijama hrane regulirano je Uredbom (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (4). Prema tome, Uredbom Komisije (EZ) br. 983/2009 od 21. listopada 2009. o odobrenju i uskraćivanju odobrenja za određene zdravstvene tvrdnje navedene na hrani koje se odnose na smanjenje rizika od bolesti te na razvoj i zdravlje djece (5), Uredbom Komisije (EZ) br. 384/2010 od 5. svibnja 2010. o izdavanju ili odbijanju odobrenja za neke zdravstvene tvrdnje koje se koriste na hrani, a odnose se na smanjenje rizika od bolesti te na razvoj i zdravlje djece (6) i Uredbom Komisije (EZ) br. 432/2012 od 16. svibnja 2012. o utvrđivanju popisa dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece (7) odobrene su zdravstvene tvrdnje o smanjenju i održavanju kolesterola u krvi u odnosu na hranu koja sadržava fitosterole i fitostanole pod određenim uvjetima uporabe.
            
         
               (4)
            
            
               Uredbom Komisije (EZ) br. 983/2009 odobrene su, pod određenim uvjetima uporabe, sljedeće zdravstvene tvrdnje: „Pokazalo se da fitosteroli snižavaju/smanjuju kolesterol u krvi. Visoki kolesterol je rizični faktor za razvoj koronarne bolesti srca” i „Pokazalo se da fitostanol esteri snižavaju/smanjuju kolesterol u krvi. Visoki kolesterol je rizični faktor za razvoj koronarne bolesti srca”.
            
         
               (5)
            
            
               Uredbom Komisije (EZ) br. 384/2010 odobrena je, pod određenim uvjetima uporabe, sljedeća zdravstvena tvrdnja: „Biljni steroli i esteri biljnih stanola dokazano snižavaju kolesterol u krvi. Visoki kolesterol je faktor rizika kod bolesti srca”.
            
         
               (6)
            
            
               Uredbom Komisije (EZ) br. 432/2012 odobrena je, pod određenim uvjetima uporabe, sljedeća zdravstvena tvrdnja: „Biljni steroli/stanoli doprinose održavanju normalne razine kolesterola u krvi”.
            
         
               (7)
            
            
               Formulacije odobrenih zdravstvenih tvrdnji mogle bi u kombinaciji s obveznom izjavom u vezi s ciljanom skupinom iz Uredbe (EZ) br. 608/2004 uzrokovati da proizvod konzumiraju potrošači koji ne moraju kontrolirati razinu kolesterola u krvi. Stoga, u svrhu usklađenosti informacija navedenih pri označivanju hrane i sastojaka hrane s dodatkom fitosterola, estera fitosterola, fitostanola i/ili estera fitostanola potrebno je izmijeniti obveznu izjavu iz Uredbe (EZ) br. 608/2004 te istodobno osigurati da se zadovolji informativna svrha radi koje je formulacija uvedena.
            
         
               (8)
            
            
               Kako bi se subjektima u poslovanju s hranom omogućilo da označivanje svojih proizvoda prilagode zahtjevima ove Uredbe, važno je omogućiti odgovarajuće prijelazno razdoblje za primjenu ove Uredbe.
            
         
               (9)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
            
         DONIJELA JE OVU UREDBU:
   Članak 1.
   Izmjena Uredbe Komisije (EZ) br. 608/2004
   Članak 2. točka 3. Uredbe Komisije (EZ) br. 608/2004 zamjenjuje se sljedećim:
   
               „3.
            
            
               navodi se izjava da proizvod nije namijenjen osobama koje ne moraju kontrolirati razinu kolesterola u krvi.”
            
         Članak 2.
   Prijelazne mjere
   Hrana i sastojci hrane s dodatkom fitosterola, estera fitosterola, fitostanola i/ili estera fitostanola stavljeni na tržište ili označeni do 15. Veljače 2014. koji nisu u skladu sa zahtjevima ove Uredbe mogu se stavljati na tržište do isteka zaliha.
   Članak 3.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. srpnja 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 109, 6.5.2000., str. 29.
   
      (2)  Mišljenje SCF-a pod naslovom „Opći pregled dugoročnih posljedica unosa povišenih razina fitosterola iz različitih prehrambenih izvora”.
   
      (3)  SL L 97, 1.4.2004., str. 44.
   
      (4)  SL L 404, 30.12.2006., str. 9.
   
      (5)  SL L 277, 22.10.2009., str. 3.
   
      (6)  SL L 113, 6.5.2010., str. 6.
   
      (7)  SL L 136, 25.5.2012., str. 1.